Illum, il-Kummissjoni qed tniedi t-tieni fażi ta' konsultazzjoni mas-sħab soċjali Ewropej dwar kif jistgħu jittejbu l-kundizzjonijiet tax-xogħol għan-nies li jaħdmu permezz ta' pjattaformi diġitali tax-xogħol. Dan isegwi l-ewwel fażi ta' konsultazzjoni, li kienet miftuħa mill-24 ta' Frar sas-7 ta' April 2021, li għaliha l-Kummissjoni rċeviet tweġibiet minn 14-il sieħeb soċjali fl-UE kollha. Abbażi tat-tweġibiet li rċeviet, il-Kummissjoni kkonkludiet li hemm ħtieġa għal azzjoni ulterjuri mill-UE biex jiġu żgurati standards u drittijiet bażiċi tax-xogħol għan-nies li jaħdmu permezz tal-pjattaformi diġitali. Fil-Linji Gwida politiċi tagħha, il-President von der Leyen ħabbret il-ħtieġa li jitjiebu l-kundizzjonijiet tax-xogħol fuq il-pjattaformi diġitali. Din il-ħtieġa ġiet enfasizzata aktar mill-kriżi tal-COVID-19 u l-adozzjoni aċċellerata tal-mudelli kummerċjali tal-pjattaformi. Margrethe Vestager, il-Viċi President Eżekuttiv għal Ewropa Lesta għall-Era Diġitali, qalet: “Il-pjattaformi diġitali tax-xogħol għandhom rwol ewlieni fit-tranżizzjoni diġitali tal-ekonomija Ewropea. Kemm online kif ukoll offline, in-nies għandhom ikunu protetti u jitħallew jaħdmu b'mod sikur u dinjituż. Issa se niksbu l-fehmiet tas-sħab soċjali dwar kif jista' jiġi żgurat li x-xogħol permezz tal-pjattaformi diġitali jsir f'kundizzjonijiet tax-xogħol deċenti, filwaqt li jiġi appoġġat it-tkabbir sostenibbli tal-pjattaformi diġitali tax-xogħol fl-UE.” Nicolas Schmit, il-Kummissarju għall-Impjiegi u d-Drittijiet Soċjali, qal: “Il-pjattaformi online jġibu magħhom l-innovazzjoni u servizzi ġodda lill-konsumaturi. Iżda jridu joffru wkoll lil dawk in-nies li jaħdmu permezz tagħhom il-livell għoli ta' standards soċjali li nistennew. Aħna nkomplu l-konsultazzjoni tagħna mas-sħab soċjali biex insibu approċċ intelliġenti u bbilanċjat li jipprovdi ċertezza u standards komuni lill-pjattaformi u lil dawk li jaħdmu permezz tagħhom. B'hekk niżguraw li t-tranżizzjoni diġitali tkun ġusta u sostenibbli.” Il-pjattaformi diġitali tax-xogħol għandhom rwol ewlieni fit-tranżizzjoni diġitali tal-ekonomija Ewropea u huma fenomenu li qed jikber. Id-daqs tal-ekonomija tal-pjattaformi diġitali tax-xogħol fl-UE kiber bi kważi ħames darbiet minn madwar EUR 3 biljun fl-2016 sa madwar EUR 14-il biljun fl-2020. Il-pjattaformi diġitali tax-xogħol iġibu l-innovazzjoni, joħolqu l-impjiegi u jsaħħu l-kompetittività tal-UE. Jipprovdu dħul addizzjonali lin-nies, inkluż lil dawk li l-aċċess tagħhom għas-swieq tax-xogħol jista' jkun aktar diffiċli. Madankollu, ix-xogħol fuq il-pjattaformi diġitali jista' jirriżulta wkoll f'kundizzjonijiet tax-xogħol prekarji u aċċess inadegwat għall-protezzjoni soċjali għal ħafna nies li jaħdmu permezz tal-pjattaformi. L-isfida ewlenija fix-xogħol fuq il-pjattaformi diġitali hija relatata mal-istatus professjonali. Hija fattur determinanti ewlieni tal-aċċess tan-nies li jaħdmu permezz tal-pjattaformi diġitali għad-drittijiet tax-xogħol u għall-protezzjoni eżistenti. Barra minn hekk, in-nies li jaħdmu permezz tal-pjattaformi diġitali jistgħu jkunu soġġetti għal deċiżjonijiet awtomatizzati meħuda minn algoritmi mingħajr il-possibbiltà li jikkontestaw id-deċiżjoni u jfittxu rimedju. Spiss ikollhom aċċess limitat għar-rappreżentanza kollettiva u għan-negozjar. Fl-aħħar nett hemm ukoll sfidi relatati man-natura transfruntiera tax-xogħol fuq il-pjattaformi diġitali u mal-possibbiltà biex jiġi traċċat f'liema pajjiż ikun qed jitwettaq ix-xogħol. Fid-dawl ta' dawn l-isfidi, l-għan tat-tieni fażi ta' konsultazzjoni huwa li jinkisbu l-fehmiet tas-sħab soċjali dwar kif jista' jiġi żgurat li n-nies li jaħdmu permezz tal-pjattaformi diġitali jkollhom kundizzjonijiet tax-xogħol deċenti, filwaqt li jiġi appoġġat it-tkabbir sostenibbli tal-pjattaformi diġitali tax-xogħol fl-UE. Is-sħab soċjali se jiġu kkonsultati dwar kontenut possibbli tal-inizjattiva fil-livell tal-UE, f'oqsma bħal pereżempju: Il-konsultazzjoni titlob ukoll il-fehmiet tas-sħab soċjali dwar strumenti possibbli għal azzjoni tal-UE. Il-Kummissjoni qed tikkunsidra kemm strumenti leġiżlattivi kif ukoll strumenti mhux leġiżlattivi. Is-sħab soċjali huma mistiedna li jwieġbu l-mistoqsijiet fil-konsultazzjoni sal-15 ta' Settembru 2021. Il-pass li jmiss għal din it-tieni fażi ta' konsultazzjoni huwa jew negozjati bejn is-sħab soċjali bil-ħsieb li jiġi konkluż ftehim skont l-Artikolu 155 tat-Trattat dwar il-Funzjonament tal-UE (TFUE) jew il-preżentazzjoni ta' proposta mill-Kummissjoni Ewropea sa tmiem l-2021. Inizjattiva possibbli tal-UE tkun imfassla b'rispett sħiħ għall-kompetenza nazzjonali, għad-diversità tat-tradizzjonijiet tas-suq tax-xogħol fl-Istati Membri u għall-awtonomija tas-sħab soċjali. Kwalunkwe inizjattiva dwar ix-xogħol fuq il-pjattaformi diġitali għandha tirrispetta d-definizzjonijiet nazzjonali ta' “ħaddiem”. Barra minn hekk, m'hemm l-ebda intenzjoni li jinħoloq it-“tielet” status professjonali, (la ħaddiem għal rasu u lanqas ħaddiem), fil-livell tal-UE, filwaqt li tiġi rrispettata l-għażla li għamlu xi Stati Membri li jintroduċuh fil-leġiżlazzjoni nazzjonali tagħhom. Fil-Linji Gwida Politiċi tagħha, il-President von der Leyen enfasizzat li “t-trasformazzjoni diġitali ġġib magħha bidla mgħaġġla li taffettwa s-swieq tax-xogħol tagħna”. Hija impenjat ruħha li “teżamina l-modi kif jistgħu jittejbu l-kundizzjonijiet tax-xogħol tal-ħaddiema tal-pjattaformi”. Il-Komunikazzjoni Ewropa Soċjali b'Saħħitha għal Tranżizzjonijiet Ġusti nnutat li għat-tkabbir sostenibbli tal-ekonomija tal-pjattaformi, jeħtieġ li jitjiebu l-kundizzjonijiet tax-xogħol ta' min jaħdem minn fuqhom. Il-Programm ta' Ħidma tal-Kummissjoni għall-2021 ħabbar inizjattiva leġiżlattiva dwar it-titjib tal-kundizzjonijiet tax-xogħol tal-ħaddiema tal-pjattaformi sa tmiem l-2021. Din l-inizjattiva se tappoġġa l-implimentazzjoni tal-prinċipji li jinsabu fil-Pilastru Ewropew tad-Drittijiet Soċjali. L-impenn mis-sħab kollha għal Ewropa soċjali b'saħħitha ġġedded fis-Summit Soċjali ta' Porto bejn is-7 u t-8 ta' Mejju 2021. L-ewwel fażi ta' konsultazzjoni mas-sħab soċjali tal-Kummissjoni dwar kif jistgħu jittejbu l-kundizzjonijiet tax-xogħol għan-nies li jaħdmu permezz tal-pjattaformi diġitali tax-xogħol kienet miftuħa mill-24 ta' Frar sas-7 ta' April 2021. Wara li kkunsidrat it-tweġibiet, il-Kummissjoni kkonkludiet li hemm bżonn ta' azzjoni mill-UE. Għalhekk, il-Kummissjoni issa qed tniedi t-tieni fażi ta' konsultazzjoni tas-sħab soċjali, li jirrappreżentaw it-trade unions u l-assoċjazzjonijiet tal-impjegaturi fil-livell tal-UE, f'konformità mal-Artikolu 154(3) tat-Trattat dwar il-Funzjonament tal-Unjoni Ewropea (TFUE). Din il-konsultazzjoni ma tindirizzax il-kwistjoni ta' applikabbiltà tal-liġi tal-UE dwar il-kompetizzjoni għan-negozjar kollettiv mill-persuni li jaħdmu għal rashom. Din il-kwistjoni hija indirizzata permezz ta' inizjattiva separata iżda komplementari, li għaliha l-Konsultazzjoni Pubblika Miftuħa għalqet fil-31 ta' Mejju 2021. L-iskop ta' din tal-aħħar huwa li jiġi żgurat li l-liġi tal-UE dwar il-kompetizzjoni ma tostakolax il-ftehimiet kollettivi li għandhom l-għan li jtejbu l-kundizzjonijiet tax-xogħol ta' dawk li jaħdmu għal rashom f'pożizzjoni dgħajfa, filwaqt li jiġi garantit li l-konsumaturi u l-SMEs ikomplu jibbenefikaw minn prezzijiet kompetittivi u minn mudelli ta' negozju innovattivi, inkluż fl-ekonomija diġitali. It-tieni fażi tal-konsultazzjoni mas-sħab soċjali dwar it-titjib tal-kundizzjonijiet tax-xogħol minn fuq il-pjattaformi diġitali Dokument ta' Ħidma tal-Persunal li jakkumpanja d-dokument ta' konsultazzjoni L-ewwel fażi tal-konsultazzjoni mas-sħab soċjali dwar it-titjib tal-kundizzjonijiet tax-xogħol minn fuq il-pjattaformi diġitali L-aħħar informazzjoni fuq il-Pjan ta' Azzjoni tal-Pilastru Ewropew tad-Drittijiet Soċjali